text: Turisterne kører efter solen
  17 juli 2013 kl. 11.44
  Det varme, tørre vejr får turister til at strømme til campingpladserne. Besøgstallet på nogle pladser ligger op til 20 procent højere end sidste år i juli.
  Juelsminde Strand Camping havde fem procent flere gæster i juni, og i den seneste uge steg det til 20 procent. Tendensen er den samme på en lang række andre pladser.
  Tilstrømningen til campingpladserne kommer efter to magre år, da regnen silede i juli.
  Den pludselige tilstrømning til campingpladserne tyder på, at mange turister vælger feriemål i sidste øjeblik.
  Som de siger på campingpladserne: - Når solen kommer, kommer folk også.
  På en plads som Juelsminde Strand Camping er det kun 20 procent af turisterne, der er udlændinge.
  Året begyndte sløvt for de fleste campingpladser. I Region Syddanmark faldt antallet af overnatninger i maj med 7,3 procent til 496.677 i forhold til sidste år.
  